Jānis Leo Briedītis

Jānis Leo Briedītis ( — ) bija latviešu trimdas gleznotājs, grafiķis un tēlnieks.

 Biogrāfija 
Jānis Leo Briedītis dzimis 1922. gada 14. oktobrī Balvu novada Rugāju pagastā. Studējis glezniecību Latvijas Mākslas akadēmijā no 1941. līdz 1944. gadam, kad Otrā pasaules kara laikā studijas pārtraucis un devies bēgļu gaitās trimdā uz Zviedriju, kur apmetās uz dzīvi un bija pazīstams, īpaši latviešu kopienas vidū kā gleznotājs un grafiķis. Mākslas izglītību pabeidza iegūt Stokholmas Karaliskajā Mākslas akadēmijā tēlniecības nodaļā (1960-1961), no šī laika Zviedrijā viņš tika vairāk uzlūkots kā tēlnieks. Tēlniecībai mākslinieks šajā periodā arī visvairāk pievērsies. 1962. gadā Jānis Leo Briedītis pārcēlās uz dzīvi Upsālā, kur nodzīvoja atlikušo mūžu. Jau 1962. gadā viņš iesaistījās Upsālas mākslinieku kluba darbībā, šajā pilsētā arī turpināja studijas mākslas zinātnēs Upsālas Universitātē, kas tika pabeigtas 1977. gadā. Otru vārdu - Leo - mākslinieks pievienoja 1965. gadā. Personālizstāde pirmo un vienīgo reizi Latvijā noritēja Rīgaā, Latvijas Nacionālajā mākslas muzejā 1997. gadā.Cilvēks pats sevi būvē www.diena.lv Šajā gadā uzņemts Latvijas radošo savienību padomē.Latvijas radošo savienību padomes datubāze www.makslinieki.lv 2008. gadā Jānis Leo Briedītis apciemoja savu dzimto vietu Rugājus. Mākslinieks miris 2007. gada 24. novembrī. Apbedīts Upsālas vecajā kapsētā 2008. gada 28. jūlijā.Kapuvietu datubāze www.svenskagravar.se

 Mākslinieciskā darbība 
Mākslinieks ir piedalījies daudzās izstādēs un konkursos Zviedrijā un citās Ziemeļvalstīs, Eiropā un pasaulē. Tēlniecības darbi ieguvuši sudraba medaļas Romā (1971) un Londonā (1972), kā arī zelta medaļu Romā (1973). Mākslinieka darbs ticis novērtēts, 1977. gadā iegūstot Zviedrijas Valsts lielo darba stipendiju, Upsālas pilsētas lielo darba stipendiju un 1978. gadā Sundbībergas kultūras stipendiju. Tēlniecībā iecienītākais tēlnieciskais materiāls bijis nerūsošais tērauds, darbiem raksturīgas galēji lakoniskas, konstruktīvi skaidras formas. Ietekmējies no dabas motīviem, akcentējis strukturējumu un vispārinātu plastiku. Darbu virsmas ir liektas, spoguļgludas, kas raisa bagātas, sarežģītas saspēles ar zemi un debesi, gaisa un gaismas vidi.

 Pazīstamākie tēlniecības darbi 
 "Riņķu rotaļas" (1965, Stokholma);
 "Lielais dzīvnieks" (Upsāla, 1967);
 "Vilnis" (Okselēsunda,1975)
 "Nīke" (Jenčēpinga, 1986),
 "Bura" (Kalmāra, 1990)
 "Spārnu vēziens" (Gimo, 1991)

 Ārējās saites 
 Mākslinieka mājaslapa www.leo-janis-brieditis.se
 Biogrāfija www.balvurcb.lv
 Pamatinformācija www.latgalesdati.du.lv
 Mākslas darbi www.antonia.lv

 Atsauces 

Kategorija:1922. gadā dzimušie
Kategorija:2007. gadā mirušie
Kategorija:Balvu novadā dzimušie
Kategorija:Latviešu grafiķi
Kategorija:Latviešu mākslinieki
Kategorija:Latviešu tēlnieki
Kategorija:Latvijas trimdas gleznotāji
Kategorija:Trimdas latvieši